১৯৯০ সালে মন্দির তৈরির পক্ষে জনমত গঠনের লক্ষ্যে লালকৃষ্ণ আদবানির রথযাত্রা এবং তার দু’বছর পরে বাবরি মসজিদ ধ্বংস শুধু অশান্তি, রক্তপাত, সামাজিক বিদ্বেষ ও দুই জনগোষ্ঠীর মধ্যে বিভাজন সৃষ্টি করে সমগ্র দেশকে উত্তাল করে তুলেছিল। সে ঘটনাক্রমের তিলমাত্র সদর্থক পরিণতি কল্পনা করাও কঠিন। মনে রাখা দরকার, এর ফলে প্রধানমন্ত্রী নরসিমহা রাও এবং উত্তর প্রদেশের তৎকালীন মুখ্যমন্ত্রী এই ঘটনাক্রমের পরবর্তীকালে কার্যত জাতীয় রাজনীতিতে অপাঙ্ক্তেয় হয়ে পড়েছিলেন। তদুপরি বর্তমানে আন্তর্জাতিক অর্থনৈতিক প্রেক্ষিতটি মোটেই ভারতের পক্ষে স্বস্তিদায়ক নয়। এ মুহূর্তে ধর্মীয় উন্মাদনার মাধ্যমে দেশজুড়ে অশান্তি সৃষ্টি করলে জাতীয় অর্থনীতির যে ক্ষতি হতে পারে তার মূল্য দিতে হবে সমগ্র দেশবাসীকেই। কাজেই হিন্দুত্ববাদীরা ধারাবাহিক ভাবে ভারতীয় ইতিহাসের একটি ভ্রান্ত পুনর্নিমাণের উপর ভিত্তি করে বর্তমান কেন্দ্রীয় সরকারের সামনে আগামী দিনের যে রাজনৈতিক পথরেখা হাজির করতে চাইছেন সে পথ অনুসরণ করলে সমূহ বিপদের আশঙ্কা।